Dinamo și UTA au fost amendate cu câte 100.000 de lei și vor disputa următoarele patru meciuri de pe teren propriu fără spectatori, în urma incidentelor de la jocul direct.
Comisia de Disciplină a Federaţiei Române de Fotbal le-a aplicat sancțiunea maximă formațiilor Dinamo București și UTA Arad, după scenele reprobabile petrecute la meciul direct, disputat în data de 8 martie, pe "Arcul de Triumf" din Capitală.
Înaintea partidei câștigate cu 1-0 de "câini", între fanii celor două echipe au avut loc ciocniri violente. Ajutați de ultrașii celor de la CSA Steaua, arădenii veniți la București s-au încăierat cu fanaticii suporteri dinamoviști, cele două tabere fiind despărțite cu greu după intervenția jandarmilor.
Lucrurile au degenerat și pe stadion. Cu puțin timp înaintea startului partidei, sectorul rezervat oaspeților a fost atacat cu torțe aruncate dinspre Peluza Sud Dinamo. Ultrașii ambelor formații au sărit gardurile de protecție și au intrat pe gazon, acolo unde a urmat o nouă rundă de box. Pentru a liniști spiritele, Jandarmeria a fost nevoită să apeleze la gaze lacrimogene, iar meciul a fost întârziat.
Astfel, prin prisma gravității faptelor, Comisia de Disciplină a FRF a decis să le sancționeze pe Dinamo și UTA cu câte o amendă de 100.000 de lei și patru meciuri pe teren propriu fără spectatori.
Având în vedere că ambele formații mai au de disputat câte patru partide pe teren propriu în acest play-out, decizia îi va priva de aportul fanilor în meciurile de acasă până la începutul sezonului viitor.
Pentru Dinamo vestea este cu atât mai teribilă, "câinii" aflându-se în lupta pentru evitarea retrogradării. Alb-roșii vor întâlni pe teren propriu Petrolul, Politehnica Iași, FC Voluntari și UTA, în timp ce Arădenii vor juca cu porțile închise împotriva celor de la FC Botoșani, Hermannstadt, Oțelul Galați și FCU Craiova.